8. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ  υπ' αριθ. 157 της 13/27 Ιουλ. 1981 (ΦΕΚ Α' 196) Περί εγκρίσεως αποφάσεως της Νομισματικής Επιτροπής "περί τροποποιήσεως διατάξεών τινων των υπ' αριθμ. 275/θέμα 2 και 31/21.6.1980 απόοφάσεων της Ν.Ε., δια των οποίων καθωρίσθησαν τα επιτόκια των τραπεζικών χορηγήσεων και των εις τας Τραπέζας και τους λοιπούς Πιστωτικούς Οργανισμούς καταθέσεων εις δραχμάς". Λαβόν υπ' όψιν: 1)τας διατάξεις της παρ. 3 του άρθρ. 2 του Ν.Δ. 588/1948 "περί ελέγχου της πίστεως", ως αύτη αντικατεστάθη υπό της παρ. 2 του άρθρ. 4 του Νόμ. 128/1975 "περί τροποποιήσεως και συμπληρώσεως διατάξεών τινων αναφερομένων εις την λειτουργίαν του χρηματοδοτικού συστήματος". 2)το υπ' αριθ. 1950/5.6.1981 έγγραφον της Νομισματικής Επιτροπής, αποφασίζει: Εγκρίνει την κατά την υπ’ αριθ. 314/4.6.1981 συνεδρίασιν της Νομισματικής Επιτροπής ληφθείσαν απόφασιν, έχουσαν ως ακολούθως: Θέμα 1ον:Τροποποίησις διατάξεών τινων των υπ' αριθ. 275/θέμα 2 και 3/21.6.80 αποφάσεων της Νομισματικής Επιτροπής, διά των οποίων καθωρίσθησαν τα επιτόκια των τραπεζικών χορηγήσεων και των εις τας Τραπέζας και τους λοιπούς Πιστωτικούς Οργανισμούς καταθέσεων εις δραχμάς. Η Νομισματική Επιτροπή, λαβούσα υπ' όψιν: α)την υπ' αριθ. 275/2/21.6.80 απόφασίν της "περί καθορισμού επιτοκίων των εις τας Τραπέζας και τους λοιπούς Πιστωτικούς Οργανισμούς καταθέσεων εις δραχμάς" και, ειδικώτερον, την παρ. Ι/ΣΤ' αυτής, διά της οποίας καθωρίσθησαν τα ανώτατα όρια επιτοκίων των ειδικών προθεσμιακών καταθέσεων. β)Την υπ' αριθ. 275/3/21.6.80 απόφασιν αυτής «περί επιτοκίων χρηματοδοτήσεων» και, ειδικώτερον, την παρ. Α/Ι αυτής, δια της οποίας καθωρίσθη εις 23,5% ετησίως το γενικώς ισχύον επιτόκιον επί των τραπεζικών χορηγήσεων διά κεφάλαιον κινήσεως. γ)Τας υφισταμένας σήμερον συνθήκας της Ελληνικής Οικονομίας και ειδικώτερον των αγορών χρήματος και κεφαλαίου, απεφάσισε, τροποποιούσα τας σχετικάς εν προκειμένω διατάξεις των προαναφερθεισών αποφάσεων, τα κάτωθι: Ι.Το εν παρ. Α/Ι της υπ' αριθ. 275/3/21.6.80 αποφάσεως της Νομισματικής Επιτροπής προβλεπόμενον γενικόν επιτόκιον, το εφαρμοζόμενον επί των εις την παράγραφον ταύτην αναφερομένων κατηγοριών τραπεζικών χορηγήσεων διά κεφάλαιον κινήσεως, μειούται, από 16ης Ιουν. 1981 και εφ' εξής, κατά 2 εκατοστιαίας μονάδας, ήτοι από 23,5% εις 21,5% ετησίως (περιλαμβανομένης προμηθείας 1%). ΙΙ.Το ανώτατον όριον του εφαρμοστέου επιτοκίου επί των από 5ης Ιουν. 1981 και εφ' εξής δημιουργημένων νέων, ή ανανεουμένων ειδικών προθεσμιακών καταθέσεων, περί ων η παρ. Ι/ΣΤ' της υπ' αριθ. 275/2/21.6.80 αποφάσεως της Νομισματικής Επιτροπής, ορίζεται εις 20% ετησίως. Τα εντός του ανωτάτου τούτου ορίου καταβαλλόμενα επί των ως άνω καταθέσεων επιτόκια είναι ελευθέρως διαπραγματεύσιμα μεταξύ των πιστωτικών ιδρυμάτων και των καταθετών, αναλόγως του ποσού και της διαρκείας εκάστης καταθέσεως. Αι λοιπαί περί των ως άνω ειδικών προθεσμιακών καταθέσεων διατάξεις της προαναφερθείσης αποφάσεως παραμένουν αμετάβλητοι. Η παρούσα απόφασις δέον όπως τύχη της εγκρίσεως του Υπουργικού Συμβουλίου, συμφώνως προς την παρ. 3 του άρθρ. 2 του Ν.Δ. 588/48 "περί ελέγχου της πίστεως», ως αύτη αντικατεστάθη υπό της παρ. 2 του άρθρ. 4 του Νόμ. 128/75, δημοσιευθήσεται δε εις την Εφημερίδα της Κυβερνήσεως (τεύχος Α΄), συμφώνως τω άρθρ. 6 του Ν.Δ. 588/48 και τω άρθρ. 12 του Α.Ν. 1665/1951". 